Síðastliðinn föstudag var svokallaður gulur dagur í grunnskólunum á Akranesi í tilefni þess að knattspyrnuvertíðinni var að ljúka . Starfsfólk og nemendur mættu í gulum ÍA fötum í skólann í tilefni dagsins . Meðal annars var samsöngur haldinn þar sem þekkt ÍA - og Akraneslög voru sungin hástöfum . Skólarnir voru skreyttir gulu og allir lögðust á eitt að gera daginn sem skemmtilegastan og fagna við lok góðs fótboltasumars . Fulltrúar Knattspyrnufélags ÍA mættu í skólana og gáfu öllum bekkjum fótbolta . Þórður Þórðarson þjálfari hvatti nemendur til að stunda íþróttir og lifa heilbrigðu líferni . Borða hollan mat og standa sig vel í skóla jafnt sem félagsstarfi . Knattspyrnufélagið bauð síðan öllum nemendum , starfsmönnum og fjölskyldum þeirra á lokaleik félagsins sem fram fór á Akranesvelli sl. laugardag .